Tgi duai reagir?

Da Jost Fallet

La dumbraziun dal pievel ans ha fatg vegnir malsegirs. Be anc 30 000 Rumantschas e Rumantschs – 10 000 damain che avant diesch onns? La Rumantschia è alarmada, per part consternada. Brevs da lectur interpreteschan quai sco la fin dal rumantsch e postuleschan da laschar murir en dignitad noss linguatg – autras appelleschan ch’ils Rumantschs duajan finalmain surmuntar lur regiunalissem e s’unir – er cun ina lingua scritta cuminaivla e cun ina gasetta dal di cuminaivla. In schoc n’è mai agreabel, però el cuntegn la schanza da svegliar or da l’indifferenza, da reagir. 

Nus essan bilings 
Il rumantsch è periclità, quai savain nus er senza statistica. La dumonda suenter la «meglra lingua» n’è dentant betg faira per in pievel biling. Sco «meglra lingua» resguardain nus savens la lingua scritta, e quai è darar la lingua minoritara. Tgi da nus sa vairamain pli bain rumantsch che tudestg? La confederaziun proclamescha bilinguitad per tut ils Svizzers, e quels ch’èn vairamain bilings na san betg far valair quai. La Rumantschia na sa cumpona betg be or dals «megliers Rumantschs», ma or da tut quellas e quels che dovran regularmain nossa lingua. Tenor retschertgas dal Radio Rumantsch enclegian var 100 000 persunas rumantsch. Quai na mida dentant nagut vi dal fatg: Il signal è ferm – la Rumantschia sto reagir. 

Tgi è responsabel? 
È quai la Lia rumantscha, deputadas e deputads rumantschs, il departament,…? Duvrain nus meglras leschas, dapli subvenziuns, megliers meds d’instrucziun per noss differents tips da scola, dapli litteratura, dapli animaturs che promovan il rumantsch en las regiuns…?  Tgi è responsabel? Il privel è qua che memia blers pensan: Ils auters – nus avain tantas instituziuns, quellas duain guardar! – 

Nus duvrain sustegn sin tut ils nivels: Ina ferma basa giuridica è la premissa per far valair noss dretgs, sch’i fa da basegn er davant dretgira. Perquai cumbattan las uniuns cun tgira da linguatg ensemen cun noss politichers per in artitgel da linguatg impegnativ en la nova constituziun chantunala e per ina ferma lescha da linguas federala. Er sin champ regiunal duvrain nus ina posiziun pli ferma: En circuls e cumins nua ch’il rumantsch è definì sco lingua uffiziala na vai betg che las infurmaziuns vegnan be en tudestg e che nus stuain adina puspè ir a batlegiar dad infurmar en rumantsch ed en regiuns bilinguas en dus linguatgs. 

Dapli sustegn duvrain nus er dad organisaziuns chantunalas. I na basta betg da dechantar la trilinguitad grischuna, quella sto vegnir vivida.  Dus exempels actuals: 1. I na va betg ch’il departament d’educaziun lubeschia a la scola regiunala da Glion che rumantsch saja per ils scolars che derivan da scolas rumantschas mo facultativ. Almain è quella decisiun vegnida curregida. 2. exempel: 
Graubünden – The Heimat Feeling: La nova marca cul claim (quai vul dir «logo») tudestg-englais vul tenor la SO da sonda passada represchentar l’entir chantun, schizunt a las festivitads dal giubileum da 200 onns, per products da tut gener e per occurrenzas culturalas. Vai anc? Sch’i vulan duvrar quel logo sin il sectur turistic è quai lur chaussa – era sch’ils giasts vegnan er en regiuns rumantschas e talianas a far vacanzas. Dentant per l’entir chantun na va quai betg. Noss chantun ha num «Graubünden – Grischun – Grigioni» – e quel num na sa lascha betg reducir sin ina marca tudestg-englaisa. Er nus faschain part a quest chantun. La nova societad aviatica «swiss» ha prendì las quatter linguas svizras per stgaffir identitad – na pudain nus spetgar quel agir er en Grischun? 

Nus sezs 
Segir – nus duvrain sustegn da bleras varts: Legal, finanzial, politic, chapientscha dals na-Rumantschs – ma finalmain dependi da l’engaschament da mintga Rumantscha e mintga Rumantsch sez co che noss linguatg sa sviluppa – er da tut quels che n’han betg fatg la crusch tar «rumantsch sco pli ferma lingua».